b'\n_START_ARTICLE_\nAli Ku\xc5\xa1\xc4\x8di\n_START_SECTION_\n\xc5\xbdivljenje\n_START_PARAGRAPH_\nRodil se je v Samarkandu v sedanjem Uzbekistanu leta 1403. Njegovo rojstno ime je bilo Ala al-D\xc4\xabn Ali ibn Muhammed al-Qushji. Zadnji del imena, Qushji, izhaja iz tur\xc5\xa1ke besede ku\xc5\x9f\xc3\xa7u \xe2\x80\x93 sokolar, ker je bil njegov o\xc4\x8de Ulug Begov dvorni sokolar. Nekateri viri ga \xc5\xa1tejejo za Turka, drugi za Perzijca._NEWLINE_V mladosti je prisostvoval predavanjem Kazizadeja Rumija, Gijasedina Al Ka\xc5\xa1ija in Muina Al Ka\xc5\xa1ija. Iz Samarkanda se je preselil v Kerman, kjer je opravil nekaj raziskav neviht v Omanskem zalivu. Dokon\xc4\x8dal je razpravi Razlage Luninih men (Hall-e Eshkal-i Ghammar) in Sharh-e Tajrid. Iz Kermana je od\xc5\xa1el v Herat in leta 1423 pou\xc4\x8deval astronomijo. Iz Herata se je vrnil v Samarkand, kjer je Ulug Begu predstavil svoje raziskave Lune. Sultan je bil menda tako navdu\xc5\xa1en, da je celo razpravo prebral stoje. Ulug Beg ga je zadol\xc5\xbeil za Ulug Begov observatorij, ki se je takrat imenoval Samarkandski observatorij. Ku\xc5\xa1i je v observatoriju delal do Ulug Begovega umora._NEWLINE_Po Ulug Begovi smrti je od\xc5\xa1el v Herat, Ta\xc5\xa1kent in nazadnje v Tabriz, od koder ga je akkonjuklu\xc5\xa1ki sultan Uzun Hasan kot svojega odposlanca poslal k osmanskemu sultanu Mehmedu II. V tistem \xc4\x8dasu je v Heratu zavladal sultan Husein Bajkara, vendar se je Ali Bah\xc4\x8di zaradi Mehmedove naklonjenosti znanstvenikom in intelektualcem kjub temu raje odlo\xc4\x8dil za odhov v Istanbul.'